Χρηματοδότηση ναυτιλίας μέσω πιστωτικών ιδρυμάτων και εργαλεία διαχείρισης πιστωτικών κινδύνων
Authors: Γαβαλάς Δημήτρης 
Published: September 2021

Ο στόχος αυτής της διατριβής είναι να αναζητήσει και να περιγράψει α) το θεωρητικό πλαίσιο σε παγκόσμιο επίπεδο το οποίο διέπει την τραπεζική χορήγηση πίστωσης και β) πρακτικές συστάσεις για: i) βαθμολόγηση πιστοληπτικής ικανότητας στην τραπεζική χρηματοδότηση, ii) την ενσωμάτωση των διαφόρων δανειακών εξασφαλίσεων με ένα βιώσιμο τρόπο, χρησιμοποιώντας αποφάσεις βασισμένες σε πολυκριτιριακή προσέγγιση, iii) την ενσωμάτωση του οικονομικού κύκλου στην ανάλυση της μετακίνησης επί της κλίμακας πιστοληπτικής ικανότητας iv) την εύρεση του σημείου του ναυτιλιακού κύκλου μέσω του «ιχνηλάτη» ναυτιλιακού κλίματος και v) το μέγεθος που οι κανονισμοί της Βασιλείας ΙΙΙ πιθανώς να έχουν στα επιτόκια δανεισμού και την ποσότητα των δανείων που παρέχονται από τα πιστωτικά ιδρύματα. Η διατριβή εστιάζει στην τραπεζική χρηματοδότηση του κλάδου της ναυτιλίας. Η έρευνα αφορά δύο ομάδες: ακαδημαϊκούς και επαγγελματίες. Οι ακαδημαϊκοί ενδιαφέρονται για το αν οι τραπεζικοί κανονισμοί επιτυγχάνουν τους στόχους τους σχετικά με την εκτίμηση των κινδύνων και τα πρότυπα τραπεζικού κεφαλαίου. Από την άλλη, οι επαγγελματίες νοιάζονται για την εφαρμογή των μοντέλων και τα δεδομένα που χρειάζονται, αλλά επίσης ψάχνουν για εμπορικά πλεονεκτήματα. Το ακαδημαϊκό κοινό απαιτεί η προσέγγιση που υιοθετήθηκε για την εκπόνηση της διατριβής να είναι συστηματική, αναγνωρίζοντας την προηγούμενη έρευνα στο πεδίο αυτό και εξελίσοντας το. Αναμένουν το έργο να αντανακλά την αξιολόγηση των θεμάτων που ανακύπτουν κατά τη διεξαγωγή της έρευνας και να ενημερωθούν περί των περιορισμών στα συμπερασμάτα της. Οι επαγγελματίες εκδηλώνουν επίσης ενδιαφέρουν να ψάξουν εκτενέστερα τις λεπτομέρειες της εφαρμογής των μοντέλων που έχουν χρησιμοποιηθεί και τα οφέλη που θα μπορούσαν να προκύψουν από τη χρήση τους. Για να είναι η έρευνα έγκυρη, έχει βασιστεί σε διεθνώς αναγνωρισμένα οικονομετρικά μοντέλα, τα οποία συνάδουν με τα διαθέσιμα προς έλεγχο δεδομένα. Ως εκ τούτου, είναι σημαντικό ότι έχουν δοκιμαστεί προσεκτικά οι υποθέσεις που γίνονται στα μοντέλα και έχουν διερευνηθεί υπό το φάσμα των εμπειρικών στοιχείων. Μεγίστη σημασία λοιπόν αποδίδεται στα δεδομένα που χρησιμοποιούνται στη μελέτη. Τα δεδομένα επιβεβαιώνουν ένα σύνολο προκαθορισμένων κριτηρίων, είναι πρόσφατα και σχετικά με την εκάστοτε έρευνα ανά κεφάλαιο, καλύπτοντας ένα επαρκές χρονικό διάστημα και - στο μέτρο του δυνατού - χωρίς να περιέχουν στοιχεία στατιστικής προκατάληψης. Τα αποτελέσματα παρέχουν πληροφορίες σε σχέση με τις δράσεις και τις στρατηγικές της ναυτιλιακήςτραπεζικής, έτσι ώστε να μπορούν να εφαρμοστούν υπό το εκάστοτε ρυθμιστικό πλαίσιο. Προκειμένου να δοκιμαστούν εμπειρικά τα ερευνητικά ερωτήματα, έχουν συλλεχθεί τα απαραίτητα δεδομένα. Αυτό σημαίνει ότι έχουν επιλεχθεί τα είδη των επιχειρηματικών κλάδων και των βάσεων δεδομένων από όπου έγινε δειγματοληψία, το δείγμα αυτό καθ’ευατό και η περίοδος που κάθε φορά κρίνεται σκόπιμο να ελεγχθεί. Κάθε κεφάλαιο (κεφ. 5 έως κεφ. 8 που αποτελούν το εμπειρικό-πρακτικό σκέλος) χρησιμοποιεί διαφορετικό δείγμα ανάλογα με τη διαθεσιμότητα, τη συσχέτιση και την καταλληλότητα των δεδομένων κατά τη στιγμή της εκπόνησης της μελέτης.